รัฐบาลไทย-ข่าวทำเนียบรัฐบาล-ร่างแผนพัฒนารัฐวิสาหกิจ พ.ศ. 2566 – 2570
วันอังคารที่ 25 ตุลาคม 2565
ร่างแผนพัฒนารัฐวิสาหกิจ พ.ศ. 2566 – 2570
การประชุม ครม.วันนี้ได้มีมติเห็นชอบร่างแผนพัฒนารัฐวิสาหกิจ พ.ศ.2566–2570 โดยร่างแผนฯ จัดทําขึ้นเพื่อกําหนดเป้าหมาย นโยบาย และกรอบทิศทางหลักในการพัฒนารัฐวิสาหกิจแต่ละแห่งให้มีความสอดคล้องกับยุทธศาสตร์ชาติ และแผนพัฒนาเศรษฐกิจและสังคมแห่งชาติ ฉบับที่ 13
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า การประชุมคณะรัฐมนตรีวันนี้ได้มีมติเห็นชอบร่างแผนพัฒนารัฐวิสาหกิจ พ.ศ. 2566 – 2570 (แผนพัฒนารัฐวิสาหกิจฯ) โดยร่างแผนพัฒนารัฐวิสาหกิจฯจัดทําขึ้นเพื่อกําหนดเป้าหมาย นโยบาย และกรอบทิศทางหลักในการพัฒนารัฐวิสาหกิจแต่ละแห่งให้มีความสอดคล้องกับยุทธศาสตร์ชาติ แผนแม่บทภายใต้ยุทธศาสตร์ชาติ และแผนพัฒนาเศรษฐกิจและสังคมแห่งชาติ ฉบับที่ 13 ทั้ง 13 หมุดหมาย ภายใต้วิสัยทัศน์ คือ “ยกระดับขีดความสามารถรัฐวิสาหกิจไทย มุ่งสู่เป้าหมายยุทธศาสตร์ชาติ และการพัฒนาเศรษฐกิจอย่างยั่งยืน” โดยได้มีการกําหนดให้รัฐวิสาหกิจแต่ละแห่งดําเนินการตามหมุดหมายหลักหรือหมุดหมายสนับสนุนตามบทบาทและภารกิจขององค์กร รวมถึงให้มีการจัดทําแผนบูรณาการในด้านต่างๆ การนําโมเดลเศรษฐกิจสู่การพัฒนาที่ยั่งยืน (Bio - Circular – Green Economy : BCG Model) และแนวคิดการพัฒนาองค์กรอย่างยั่งยืน (Environment Social and Governance : ESG) มาใช้ รวมถึงกําหนดแนวทางการดําเนินการของกระทรวงเจ้าสังกัดในการกํากับและติดตามให้รัฐวิสาหกิจดําเนินงานตามบทบาทและภารกิจ
นอกจากนี้ ร่างแผนพัฒนารัฐวิสาหกิจฯ ได้กําหนดให้มีกลไกการขับเคลื่อนแผนพัฒนารัฐวิสาหกิจฯ เพื่อให้แผนบรรลุผลสําเร็จตามเป้าหมาย ได้แก่ (1) กลไกการดําเนินงานในการขับเคลื่อนผ่านการดําเนินงานตามบทบาทและภารกิจ โดยรัฐวิสาหกิจจะต้องจัดทําแผนวิสาหกิจและแผนปฏิบัติการประจําปีของรัฐวิสาหกิจที่สอดคล้องกับแผนพัฒนารัฐวิสาหกิจฯ และการขับเคลื่อนผ่านแผนงาน/โครงการต่างๆ ของรัฐวิสาหกิจ ซึ่งกระทรวงเจ้าสังกัดและรัฐวิสาหกิจต้องจัดลําดับความสําคัญของแผนงาน/โครงการที่จะส่งผลต่อความสําเร็จตามตัวชี้วัดในช่วงระยะเวลาของแผนพัฒนารัฐวิสาหกิจฯ (2) กลไกการบูรณาการ โดยมีเป้าหมายในการบูรณาการการทํางานระหว่างหน่วยงานในด้านต่างๆ เช่น ระหว่างกระทรวง รัฐวิสาหกิจ หรือหน่วยงานที่เกี่ยวข้อง และ (3) กลไกในการติดตามการดําเนินงานและการประเมินผล เป็นการติดตามและรายงานผลการดําเนินงานตามแผนพัฒนารัฐวิสาหกิจฯ เมื่อครบกําหนดสามปี การกํากับติดตามการดําเนินงานตามแผนพัฒนารัฐวิสาหกิจฯ ของกระทรวงเจ้าสังกัด และการติดตามและรายงานผลการปฏิบัติตามแผนปฏิบัติการประจําปีของรัฐวิสาหกิจ ผ่านระบบประเมินผลการดําเนินงานรัฐวิสาหกิจของสํานักงานคณะกรรมการนโยบายรัฐวิสาหกิจ
อนึ่ง ภายใต้ร่างแผนพัฒนารัฐวิสาหกิจฯ มีจํานวนโครงการ/แผนงานลงทุนไม่น้อยกว่า 184 โครงการ มูลค่าประมาณ 2.9 ล้านล้านบาท ครอบคลุมโครงสร้างพื้นฐาน เช่น การขยายเส้นทางทางถนนและทางรางเพื่อเชื่อมต่อระหว่างเมืองและในเมือง การพัฒนาท่าอากาศยานเพื่อรองรับผู้โดยสารที่เพิ่มขึ้น พัฒนาท่าเรือขนส่งสินค้า การพัฒนาระบบการเชื่อมโยงข้อมูลด้านการขนส่งทางน้ํา การขยายระบบส่งไฟฟ้าให้ครอบคลุมพื้นที่ห่างไกลและเกาะต่างๆ การพัฒนาโครงข่ายไฟฟ้าอัจฉริยะและโรงไฟฟ้าพลังงานแสงอาทิตย์ การสร้าง EV Charging Station การขยายบริการน้ําประปาให้ทั่วถึงและเพียงพอ และการวิจัยและพัฒนาเพื่อเพิ่มศักยภาพ SMEs เป็นต้น
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวทิ้งท้ายว่า ร่างแผนพัฒนารัฐวิสาหกิจฯ จะมีประโยชน์ในหลายมิติ เช่น รัฐวิสาหกิจจะมีกรอบทิศทางการพัฒนาที่ชัดเจน สอดคล้องกับทิศทางการพัฒนาประเทศ รัฐวิสาหกิจจะมีการบูรณาการระหว่างกันมากขึ้น มีเทคโนโลยีที่ทันสมัยทันต่อการเปลี่ยนแปลง ประชาชนผู้ใช้บริการจะได้รับสินค้า/บริการสาธารณะขั้นพื้นฐานที่มีคุณภาพ และสามารถเข้าถึงได้อย่างทั่วถึงและเท่าเทียมกัน
สํานักงานคณะกรรมการนโยบายรัฐวิสาหกิจ (สคร.)
โทร. 02-298-5880-7